Il-Ministru għat-Trasport u l-Infrastruttura Joe Mizzi poġġa fuq il-Mejda tal-Kamra tad-Deputati l-ftehim bejn il-kumpanija Arriva u l-kumpanija tal-Gvern, Malta Public Transport Services. Il-Ministru Mizzi – li kien qed iwiegeb mistoqsija parlamentari tad-deputat Anthony Agius Decelis – poġġa wkoll fuq il-mejda r-rapporti annwali u l-managament accounts tal-istess kumpanija. Mill-ftehim jirrizulta li fl-ewwel sena sħiħa tal-operat tagħha, fl-2012 l-Arriva biegħet b’kemm jiswew €21.5 miljun f’biljetti iżda tilfet €21.6 miljun mill-ħidma tagħha. F’dik is-sena l-Arriva ingħata €10 miljun f’sussidji waqt li fil-ħames xhur ta’ qabel kienet ingħatat diġa’ €9.8 miljun oħra f’sussidji. Skont il-ftehim iffirmat fl-2011, is-sussidju lill-Arriva ma kellux jaqbeż is-€6 miljun kull sena fl-10 snin li fih l-Arriva kellha tipprovdi is-servizzi tagħha f’Malta. Is-sena li għaddiet, l-Arriva kellha telf ta’ kwazi €19-il miljun. L-ishma tal-Arriva għaddew għand il-Gvern fil-bidu tas-sena għall-prezz nominali ta’ ewro biex tigi evitata likwidazzjoni tal-kumpanija. Skont il-ftehim, il-karozzi tal-linja sa sena oħra jrid ikollhom dehra esterna differenti li tiddistingwihom mill-kumpanija Arriva waqt li trid titneħħa kull riferenza għall-Arriva mill-uniformijiet tal-ħaddiema sal-bidu ta’ Frar. Bil-ftehim, tliet uffiċjali tal-Arriva se jibqgħu jgħinu lil kumpanija tal-gvern għal tliet xhur.